钦定古今图书集成/明伦汇编/家范典/第069卷
## 钦定古今图书集成/明伦汇编/家范典/第069卷

| 钦定古今图书集成 明伦汇编 第六十九卷 |

| |

钦定古今图书集成明伦汇编家范典

第六十九卷目录

兄弟部纪事五

家范典第六十九卷

《北齐书孙灵晖传》：“马子结者，其先扶风人也，世居凉
土。太和中入洛，父祖俱清官，子结兄弟三人，皆涉文
学。阳休之牧西兖，子廉、子尚、子结与诸朝士各有诗
言赠，阳总为一篇酬答，即诗云‘三马俱白眉’者也。”
《元坦传》：“坦祖魏献文皇帝，咸阳王禧第七子。禧诛后，
兄翼、树等五人相继南奔，故坦得承袭。孝武初，其兄
树”见禽。坦见树既长且贤，虑其代己，密劝朝廷以法
除之。树知之，泣谓坦曰：“我往因家难，不能死亡，寄食
江湖，受其爵命。今者之来，非由义至，求活而已，岂望
荣华。汝何肆其猜忌，忘在原之义，腰背虽伟，善无可
称。”坦作色而去。树死，竟不临哭。

《李玙传》：“玙弟瑾，字道瑜，六子彦之、倩之、寿之、礼之、行
之、凝之，并有器望。行之与兄弟深相友爱。”又风素夷
简，为士友所称。范阳卢思道是其舅子，尝赠诗云：“水
衡称逸人，潘阳有世亲。形骸预冠盖，心思出风尘。”时
人以为实录。

《苏琼传》：琼迁南清河太守，有百姓乙普明兄弟争田，
积年不断，各相援引，乃至百人。琼召普明兄弟，对众
人谕之曰：“天下难得者兄弟，易求者田地，假令得地，
失兄弟心，如何？”因而下泪，众人莫不洒泣，普明兄弟
叩头乞外，更思分异十年，遂还同住。

《卢叔武传》：“叔武两兄观仲，并以文章显于雒下。”
《韦道逊传》：“道逊与兄道密、道建、道儒，并以文章知名。”
《宋世良传》：“世良与弟世轨，俱有孝友之誉。”

《王昕传》：昕母清河崔氏，生九子，并风流蕴藉，世号王
氏九龙。弟晞，字叔郎，小名沙弥。幼而孝谨，淹雅有器
度，好学不倦，美容仪，有风则。魏末，随母兄东适海隅，
与邢子良游处。子良爱其清悟，与其在洛两兄书曰：
“贤弟弥郎，意识深远，旷达不羁，简于造次，言必诣理，
吟咏情性，往往丽绝。恐足下方难为兄，不暇虑其不”
进也。

《文宣纪》：显祖文宣皇帝，讳洋，字子进，高祖第二子，世
宗之母弟。高祖尝试诸子意识，各使治乱丝，帝独抽
刀斩之曰：“乱者须斩。”高祖是之。帝内虽明敏，貌若不
足，世宗每嗤之云：此人亦得富贵，相法亦何由可解。
惟高祖异之，谓薛琡曰：“此儿意识过吾。”

《孝昭纪》：孝昭皇帝演字延安，友爱诸弟，无君臣之隔。
初，帝与济南约，不相害。及舆驾在晋阳武城镇邺，望
气者云：邺城有天子气。帝尝恐济南复兴，乃密行鸩
毒，济南不从，乃扼而杀之，有兔惊马，帝坠而绝肋。太
后视疾，问济南所在者三，帝不对。太后怒曰：“杀去耶？
不用吾言，死其宜矣。”临终之际，唯扶服床枕，叩头求
哀。

《樊逊传》：逊字孝谦，少学，常为兄仲优饶。既而自责曰：
“名为人弟，独受安逸，可不愧于心乎？”欲同勤事业。母
冯氏谓曰：“汝欲谨小行耶？”逊感母言，遂专心典籍。
《永安简平王浚传》：浚字定乐，神武第三子也。元象中，
封永安郡公。豪爽有气力，善骑射，为文襄所爱。文宣
性雌懦，每参文襄，有时涕出。浚常责帝左右，何因不
为“二兄拭鼻？”由是见衔。累迁中书监，兼侍中。出为青
州刺史。颇好畋猎，聪明矜恕，上下畏悦之。保定初，进
爵为王。文宣末年多酒，浚谓亲近曰：“二兄旧来不甚
了了。自登祚已后，识解顿进。今因酒败德，朝臣无敢
谏者。大敌未灭，吾甚以为忧。欲乘驿至邺面谏，不知
用吾不？人有知。”密以白帝，又见衔。八年来朝，从幸东
山，帝裸裎为乐，杂以妇女，又作狐掉尾戏。浚进言：“此
非人主所宜。”帝甚不悦。浚又于屏处召杨遵彦，讥其
不谏。帝时不欲大臣与诸王交通，遵彦惧以奏。帝大
怒曰：“小人由来难忍！”遂罢酒还宫。浚寻还州，又上书
切谏，诏令征浚。浚惧祸，谢疾不至。上怒，驰驿收浚，老
幼泣送者数千人至，盛以铁笼，与上党王涣俱寘北
城地牢下，饮食溲秽，共在一所。明年，帝亲将左右，临
穴歌讴令浚和之。浚等惶怖且悲，不觉声战。帝为怆
然，因泣，将赦之。长广王湛先与浚不睦，进曰：“猛兽安
可出穴？”帝默然。浚等闻之，呼长广小字曰：“步落稽，皇
天见汝。”左右闻者，莫不悲伤。浚与涣皆有雄略，为诸
王所倾服。帝恐为害，乃自刺。涣又使壮士刘桃枝就
笼乱刺。槊每下浚，涣辄以手拉折之，号哭呼天，于是
薪火乱投，烧杀之，填以石土。后出，皮发皆尽，尸色如
炭，天下为之痛心。后帝以其妃陆氏配仪同刘郁捷旧帝苍头也，以军功见用，时令郁捷害浚，故以配焉。
后数日，帝以陆氏先无宠于浚，敕与离绝。

《上党刚肃王涣传》：“涣字敬寿，神武第七子也。元象中
封平原郡公。文襄之遇贼，涣年尚幼，在西学，闻宫中
讙，惊曰：‘大兄必遭难矣’。弯弓而出。天保八年，录尚书
事。初，术士言亡高者黑，是时文宣幸晋阳，以所忌问
左右曰：‘何物最黑’？对曰：‘莫过漆’。帝以涣第七子为当
之，乃使韩伯昇之邺征涣，涣至紫陌桥，杀伯昇以逃”，
凭河而度，土人执以送帝，铁笼盛之，与永安王浚同
置地牢下。岁馀，与浚同见杀。以其妃李氏配冯文洛，
是帝家旧奴。帝令文洛杀涣，故以其妻妻焉。

《博陵文简王济传》：济，神武第十二子也。常从文宣巡
幸，在路忽忆太后，遂逃归。帝怒，临以白刃，因此惊恍。
《兰陵武王长恭传》：长恭，文襄第四子也。芒山之捷，后
主谓长恭曰：“入阵太深，失利，悔无所及。”对曰：“家事亲
切，不觉遂然。”帝嫌其称家事，遂忌之。及武平四年五
月，帝使徐之范饮以毒药，长恭谓妃郑氏曰：“我忠以
事上，何辜于天而遭鸩也！”妃曰：“何不求见天颜？”长恭
曰：“天颜何由得见！”遂饮药薨。

《安德王延宗传》：延宗，文襄第五子也。兰陵王芒山凯
捷，自陈兵势，诸兄弟咸壮之。延宗独曰：四兄非大丈
夫，何不乘胜径入。使延宗当此势，关西岂得复存。及
兰陵死，妃郑氏以颈珠施佛，广宁王使赎之，延宗手
书以谏，而泪满纸。河间死，延宗哭之泪赤。又为草人
以像武成，鞭而讯之曰：“何故杀我兄？”奴告之，武成覆
卧延宗于地，马鞭挝之二百，几死。

《陇西王绍廉传》：绍廉，文宣第五子也。性粗暴，尝拔刀
逐绍义，绍义走入厩，闭门拒之。
《琅邪王俨传》：俨字仁威，武成第三子也。武成宠俨，器
服玩饰皆与后主同，所须悉官给于南宫。尝见新冰
早李，还，怒曰：“尊兄已有，我何意无？”从是后主先得新
奇，属官及工匠必获罪。常言于帝曰：“阿兄懦，何能率
左右？”帝每称曰：“此黠儿也，当有所成。”以后主为劣，有
废立意。武成崩，封琅邪。俨以和士开、骆提婆等奢恣，
盛修第宅，意甚不平。尝谓曰：“君等所营宅，早晚当就，
何太迟也？”二人相谓曰：“琅邪王眼光奕奕，数步射人，
向者暂对，不觉汗出。”天子前奏事尚不然，由是忌之。
武平二年，出俨居北宫，五日一朝，不复得每日见太
后。四月，诏除太保，馀官悉解，犹带中丞。督京畿以北
城有武库，欲移俨于外，然后夺其兵权。治书侍御史
王子宜与俨左右开府高舍洛、中常侍刘辟疆说俨
曰：“殿下被疏，正由士开闲构，何可出北宫，入百姓丛
中也！”俨谓侍中冯子琮曰：“士开罪重，儿欲杀之。”子琮
心欲废帝而立俨，因赞成其事。俨乃令子宜表弹士
开罪，请付禁推。子琮杂以他文书奏之，后主不审省
而可之。俨诳领军库狄伏连曰：“奉敕，令领军收士开。”
伏连以谘子琮，且请覆奏，子琮曰：“琅邪王受敕，何须
重奏。”伏连信之，伏五十人于神兽门外。诘旦，执士开
送御史，俨使冯永洛就台斩之。俨徒本意，唯杀士开，
及是因逼俨曰：“事既然，不可中止。”俨遂率京畿军士
三千馀人屯千秋门。帝使刘桃枝将禁兵八十人召
俨，桃枝遥拜，俨，命反缚，将斩之，禁兵散走。帝又使冯
子琮召俨，俨辞曰：“士开昔来实合万死，谋废至尊，剃
家家头使作阿尼，故拥兵马，欲坐著孙凤珍宅上，臣
为是矫诏诛之。尊兄若欲杀臣，不敢逃罪；若放臣，愿
遣姊姊来迎臣，臣即入见。”姊姊即陆令萱也。俨欲诱
出杀之，令萱执刀，帝后闻之战栗。又使韩长鸾召俨，
俨将入，刘辟疆牵衣谏曰：“若不斩提婆母子，殿下何
由得入？”广宁、安德二王适从西来，欲助成其事，曰：“何
不入？”辟疆曰：“人少。”安德王顾众而言曰：“孝昭帝杀杨
遵彦，止八十人，今乃数千，何言人少？”后主泣启太后
曰：“有缘更见家家，无缘永别。”乃急召斛律光，俨亦召
之。光闻杀士开，抚掌大笑曰：“龙子作事，固自不似凡
人。”入见后主于永巷，帝率宿卫者步骑四百，授甲，将
出战。光曰：“小儿辈弄兵，与交手即乱。《鄙谚》云：‘奴见大
家，心死至尊，宜自至千秋门，琅邪必不敢动’。”皮景和
亦以为然，后主从之。光步道使人出曰：“大家来。”俨徒
骇散。帝驻马桥上遥呼之，俨犹立不进。光就谓曰：“天
子弟杀一汉，何所苦！”执其手彊，引以前，请帝曰：“琅邪
王年少，肠肥脑满，轻为举措，长大自不复然，愿宽其
罪。”帝拔俨带刀环，乱筑辫头，良久乃释之。收伏连及
高舍洛、王子宜、刘辟疆、都督翟显贵于后园，帝亲射
之而后斩，皆支解暴之都街下，文武职吏尽欲杀之，
光以皆勋贵子弟，恐人心不安。赵彦深亦云“《春秋》责
帅”，于是罪之各有差，俨之未获罪也。邺城有白马佛
塔，是石季龙为澄公所作。俨将修之，巫曰：“若动此浮
图，北城失主。”不从，破至第二级，得白蛇长数丈，回旋
失之，数旬而败。自是太后处俨于宫内，食必自尝之。
陆令萱说帝曰：“人称琅邪王聪明雄勇，当今无敌，观
其相表，殆非人臣。自专杀以来，常怀恐惧，宜早为计。”

以俨之晋阳，使右卫大将军赵元偘诱执俨。元偘曰：
“臣昔事先帝，日，见先帝爱王，今宁就死，不能行。”帝出
元偘为豫州刺史。九月下旬，帝启太后曰：“明旦欲与
仁威出猎，须早出早还。”是夜四更，帝召俨，俨疑之。陆
令萱曰：“兄兄唤儿何不去？”俨出至永巷，刘桃枝反接
其手。俨呼曰：“乞见家家尊兄！”桃枝以袖塞其口，反袍
蒙头负出，至大明宫，鼻血满面，立杀之。时年廾四，不
脱靴，裹以席，埋于室内。帝使启太后临哭，十馀声，便
拥入殿。明年三月，葬于邺西。赠谥曰《楚恭哀帝》，以慰
太后。

《陆卬传》：“卬字云驹，除中书侍郎，以父忧去职，居丧尽
礼，哀毁骨立。昆季六人，相率庐于墓侧，负土成坟。天
保中，遭母丧，哀慕毁悴，殆不胜丧，至沈笃，顿昧伏枕。
又感风疾。第五弟抟遇疾临终，谓其兄弟曰：大兄尪
病如此，性至慈爱。抟之死日，必不令使大兄知之，哭
泣声必不可闻彻，致有感恸。家人至于祖载，方始告”
之。卬闻而悲痛，一恸便绝。年四十八。

《南阳王绰传》：绰，武成长子也。武成以绰母李夫人非
正嫡，故贬为第二。后为冀州刺史，后主问在州何者
最乐？对曰：“多取蝎，将蛆混看，极乐。”后主即夜索蝎一
斗，比晓得二三升，置诸浴斛，使人裸卧斛中，号叫宛
转。帝与绰临观，喜噱不已，谓绰曰：“如此乐事，何不早
驰驿奏闻？”绰由是大为后主宠，拜大将军，朝夕同戏。
《李元忠传》：“元忠潜图义举，中兴初，除中军将军，卫尉
卿。二年，转太常卿，殷州大中正。后以从兄瑾年长，以
中正让之。”

《裴让之传》：“让之字士礼，摄主客郎。第二弟诹之奔关
右，兄弟五人皆拘系。神武问曰：‘诹之何在’？答曰：‘昔吴
蜀二国，诸葛兄弟各得遂心，况让之老母在，君臣分
定，失忠与孝，愚夫不为。伏愿明公以诚信待物，若以
不信处物，物亦安能自信，以此定霸，犹却行而求道
耳’。神武善其言，兄弟俱释。让之弟诹之及皇甫和弟”
亮，并知名于洛下。时人语曰：“诹胜于让，和不如亮。”杨
愔每称叹云：“河东士族，京官不少，唯此家兄弟，全无
乡音。”

《李构传》：“构从父弟庶，魏大司农谐子。方雅好学，风流
规检，甚有家风。稍迁临漳令。《魏书》出，庶与卢斐、王松
年等讼其不平，并系狱。魏收书王慧龙自云太原人，
又言王琼不善事。”卢同附卢元传。李平为陈留人，云
其家贫贱。故斐等致讼，语杨愔云：“魏收合诛。愔党助
魏收，遂白显祖，罪斐等，并髡头鞭二百。庶死于临漳”
狱中，庶兄岳痛之，终身不历临漳县门。

《崔㥄传》：“㥄率性豪侈，溺于财色，诸弟之间，不能尽雍
穆之美。”世论以此讥之。

《羊烈传》：魏孝昌中，烈从兄偘为太守，据郡起兵外叛。
烈潜知其谋，深惧家祸，与从兄广平太守敦驰奔洛
阳告难朝廷，将加厚赏。烈告人云：“譬如斩手全躯，所
存者大故尔。岂有幸从兄之败，以为己利乎？”卒无所
受。

《赵彦深传》：彦深有七子，仲将知名。仲将学涉群书，善
草隶。虽与弟书，书字楷正，云草不可不解，若施之于
人，即似相轻易，若与当家中幼卑，又恐其疑所在宜
尔，是以必须隶笔。

《韦子粲传》：“子粲兄弟十三人，悉在西魏，以子粲陷城
不能死难，多致诛灭，归国获存，惟与弟道谐二人而
已。”谐与粲入国，粲富贵之后，遂特弃道谐，令其异居。
所得廪禄，略不相及。其不顾恩义如此。

《杨愔传》：愔字遵彦，一门四世同居，家甚隆盛，昆季就
学者三十馀人。从父兄黄门侍郎昱，特相器重，曾谓
人曰：“此儿驹齿未落，已是我家龙文，更十岁后，当求
之千里外。”昱尝与十馀人赋诗，愔一览便诵，无所遗
失。从兄幼卿为岐州刺史，以直言忤旨见诛，愔闻之
悲惧，因哀感发疾。

《魏兰根传》：“兰根，曲阳人。西魏武帝太昌初，除仪同三
司，封钜鹿县侯，邑七百户，启授兄子同达。”

《高隆之传》：“隆之字延兴，西魏转并州刺史，封平原郡
公，邑一千七百户。隆之请减户七百，并求降己四阶，
让兄腾，并优诏许之，仍以腾为沧州刺史。”

《高昂传》：“昂幼时胆力过人，与兄干数为劫掠，州县莫
能制。天平初，除侍中司空公。昂以兄干薨于此位，固
辞不拜，转司徒公。”

《颜氏家训》：“江陵王元绍，弟孝英，子敏，兄弟三人，特相
爱友，所得甘旨新异，非共聚食，必不先尝，孜孜色貌
相见，如不足者。及西台陷没，元绍以形体魁梧，为兵
所围，二弟争共抱持，各求代死，终不得解，遂并命焉。”
《周书。苏亮传》：“亮少与从弟绰俱知名，然绰文章少不
逮亮，至于经画进趣，亮又减之，故世称二苏焉。亮弟”
湛，少有志行，与亮俱著名西土。

《杜叔毗传》：“叔毗字子弼，仕梁为宜丰侯萧循府中直
兵参军。大统十七年，达奚武围循于南郑，循令叔毗诣阙请和。未反，而曹策、刘晓谋以城降武。时叔毗兄
君锡、从子映、映弟晰，并有文武材略，各领部曲数百
人。策等忌之，惧不同己，遂诬以谋叛，擅加害焉。循寻
讨策等，擒之，斩晓而免策。及循降，策至长安，叔毗朝”
夕号泣，具申冤状。朝议以事在归附之前，不可追罪。
叔毗内怀愤惋，志在复仇，然恐违朝宪，坐及其母，遂
沉吟积时。母知其意，谓叔毗曰：“汝兄横罹祸酷，痛切
骨髓，若曹策朝死，吾以夕殁，亦所甘心，汝何疑焉。”叔
毗拜受母言，愈更感励。后遂白日手刃策于京城，断
首刳腹，解其肢体，然后面缚，请就戮焉。太祖嘉其志
气。特命赦之。

《寇儁传》：儁，上谷昌平人。性宽雅，幼有识量，好学强记。
兄祖训、祖礼及儁并有志行，闺门雍睦，白首同居。
《苏绰传》：绰字令绰，少好学，博览群书，尤善算术。从兄
让为汾州刺史，太祖饯于东都门外，临别谓让曰：“卿
家子弟之中谁可任用者”，让因荐绰。太祖乃召为行
台郎中。

《卢辩传》：“辩字景宣，范阳涿人，累世儒学。辩少好学，博
通经籍，举秀才，为太学博士。以《大戴礼》未有解诂，辩
乃注之。其兄景裕为当时硕儒，谓辩曰：‘昔侍中注小
戴，今尔注大戴，庶纂前修矣’。”

《李贤传》：“贤字贤和，年十四遭父丧，抚训诸弟，友爱甚
笃。贤弟远字万岁，幼有器局，志度恢然。魏正光末，天
下鼎沸，敕勒贼胡琮侵逼原州，其徒甚盛，远昆季率
励乡人拒守，城陷，其徒多被杀害，惟远兄弟并为人
所匿得免。远乃言于贤曰：今逆贼孔炽，屠戮忠良，远
欲间行入朝，请兵救援，兄晦迹和光，可以免祸，内伺
衅隙，因变立功。若王师西指，得复表里相应，既徇国
家之急，且全私室之危，岂若窘迫凶威，坐见夷灭。”贤
曰：“是吾心也。”遂定东行之策。远乃崎岖寇境，得达京
师，魏朝嘉之。魏文帝嗣位，授都督、原州刺史。太祖谓
远曰：“孤之有卿，若身体之有手臂之用，岂可暂辍于
身。本州之荣，乃私事耳。卿若述职，则孤无所寄怀。”于
是遂令远兄贤代行州事。

《宇文测传》：“测弟深，少丧父，事兄甚谨，性仁爱，情隆宗
党。从弟神誉、神庆幼孤，深抚训之，义均同气，世亦以
此称焉。”

《陆通传》：“通字仲明，弟逞字季明。逞少谨密，早有名誉。
兄通先以军功别受茅土，乃让父爵中都县伯，令逞
袭之。”

《侯植传》：“植字仁干，上谷人也。晋公护执政，植从兄龙
恩为护所亲任，及护诛赵贵，而诸宿将等多不自安，
植谓龙恩曰：‘今主上春秋既富，安危系于数公，共为
唇齿，尚忧不济，况以纤介之间，自相夷灭，植恐天下
之人因此解体，兄既受人任使，安得知而不言’？”龙恩
竟不能用。植又乘间言于护曰：“君臣之分情均，父子
理须同其休戚，期之始终。明公以骨肉之亲，当社稷
之寄，与存与亡，在于兹日。愿公推诚王室，拟迹伊、周，
使国有泰山之安，家传世禄之盛，率土之滨，莫不幸
甚。”护曰：“我蒙太祖厚恩，且属当犹子，誓将以身报国，
贤兄应见此心。卿今有是言，岂谓吾有他志耶？”又闻
其先与龙恩言，乃阴忌之。植惧不免“祸，遂以忧卒。赠
大将军，正扬光三州诸军事、平州刺史，谥曰节。子定
嗣。及护伏诛，龙恩与其弟大将军、武平公万寿并预
其祸。高祖治护事，知植忠于朝廷，乃特免其子孙。”
《韦叔裕传》：“叔裕字孝宽。早丧父母，事兄嫂甚谨。所得
俸禄，不入私房。朝野以此称焉。孝宽兄敻，字敬远。志
尚夷简，澹于荣利。孝宽”为延州总管敻至州与孝宽
相见将还孝宽以所乘马及辔勒与敻敻以其华饰
心弗欲之笑谓孝宽曰：“昔人不弃遗簪坠履者恶与
之同出不与同归吾虽不逮前烈然舍旧录新亦非
吾志也”，于是乃乘旧马以归。

《郑孝穆传》：“孝穆字道和，荥阳开封人。父叔四人并早
殁，昆季之中，孝穆居长。抚训诸弟，有如同生。闺庭之
中，怡怡如也。”

《贺拔胜传》：胜字破胡，神武尖山人也。父度拔，与铁勒
战没。胜与兄允、弟岳相失，南投肆州，允岳投尔朱荣。
荣与肆州刺史尉庆宾构隙，引兵攻肆州，肆州陷，荣
得胜大悦曰：“吾得卿兄弟，天下不足平也。”胜兄弟三
人，并以豪侠知名。

《尉迟纲传》：纲字婆罗，少孤，与兄迥依托舅氏。魏废帝
二年，兄迥率众伐蜀，纲从太祖送之于城西，见一走
兔，太祖命纲射之，誓曰：“若获此兔，必当破蜀。”俄而纲
获兔而反，太祖喜曰：“事平之日，当赏汝佳口。”及克蜀，
赐纲侍婢二人。

《杨宽传》：“宽字景仁，弘农华阴人也。兄穆字绍叔，魏永
安中，除华州别驾。孝武末，宽请以澄城县伯让穆，诏
许之。”

《柳庆传》：“庆字更兴，解人也。保定三年，又入为司会。先
是庆兄桧为魏兴郡守，为贼黄宝所害。桧子三人皆
幼弱，庆抚养甚笃。后宝率众归朝，朝廷待以优礼。居数年，桧次子雄亮白日手刃宝于长安城中。晋公护
闻而大怒，执庆及诸子侄皆囚之，让庆曰：‘国家宪纲，
皆君等所为，虽有私怨，宁得擅杀人也’。对曰：庆闻父
母之仇不同天，昆弟之仇不同国。明公以孝治天下，
何乃责于此乎？”护愈怒，庆辞色无所屈，卒以此免
《于翼传》：翼字文若，孝闵帝践阼，出为渭州刺史。翼兄
寔先莅此州，颇有惠政。翼又推诚布信，事存宽简，夷
夏感悦，比之大小冯君焉。

《裴宽传》：宽字长宽，与二弟汉、尼、是、和知名。亲殁抚弟
以笃友闻。荥阳郑穆尝谓从弟文直曰：“裴长宽兄弟，
天伦笃睦，固人之师。吾爱之重之，汝可与之游处。”宽
弟汉，字仲贾，自宽没后，遂断绝游从，不听琴瑟，岁时
伏腊哀恸，情甚笃至。

《齐炀王宪传》：宪，太祖第五子也。晋公护执政，宪为大
司马。及护诛，高祖召宪入，宪免冠拜谢。帝谓之曰：天
下者，太祖之天下。吾嗣守鸿基，常恐失坠。冢宰无君，
陵上将图不轨。吾所以诛之，以安社稷。汝亲则同气，
休戚共之，事不相涉，何烦致谢。乃以宪为大冢宰，实
夺其权也。开府斐文举，宪之侍读，高祖常御内殿，引
见之，谓曰：“晋公不臣之迹，朝野所知。朕所以泣而诛
者，安国家，利百姓耳。且太祖十儿，宁可悉为天子？卿
宜规以正道，劝以义方，辑睦我君臣，协和我骨肉，无
令兄弟自致嫌疑。”文举拜谢而出，归以白宪，宪指心
抚几曰：“吾之夙心，公宁不悉，但当尽忠竭节耳，知复
何言！”建德二年，进爵为王。宪友刘休征献《王箴》一首，
宪美之。休征后又以此箴上高祖。高祖方剪削诸弟，
甚悦其文。其秋，高祖幸云阳宫，遂寝疾。卫王直于京
师举兵反，高祖召宪谓曰：“卫王构逆，汝知之乎？”宪曰：
“臣初不知，今始奉诏。直若逆天犯顺，此则自取灭亡。”
高祖曰：“汝即为前军，吾亦续发。”直寻败走。高祖至京
师，宪与赵王招俱入拜谢。高祖曰：“管、蔡为戮，周公作
辅，人心不同，有如其面。但愧兄弟亲寻干戈，于我为
不足耳。”初，直内深忌宪，宪隐而容之，且以帝之母弟，
每加友敬。晋公护之诛也，直固请及宪。高祖曰：“齐公
心迹，吾自悉之，不得更有所疑也。”及文宣皇后崩，直
又密启云：“宪饮酒食肉，与平日不异。”高祖曰：“吾与齐
王异生，俱非正嫡，特为吾意。今袒括是同，汝当愧之，
何论得失！汝亲太后之子，偏荷慈爱，今但须自勗，无
假说人直。”乃止。

《卫剌王直传》：直高祖母弟，性浮诡，贪很无赖。以晋公
护执政，遂贰于帝而昵护。及沌口还，愠于免黜，又请
帝除之，冀得其位。帝夙有诛护之意，遂与直谋之。及
护诛，帝乃以齐王宪为大冢宰。直既乖本望，又请为
大司马，意欲总知戎马，得擅威权。帝揣知其意，谓之
曰：“汝兄弟长幼有序，宁可反居下列也。”乃以直为大
司徒。建德三年，进爵为王。初，高祖以直等为东宫，更
使直自择所居。直历观府署，无称意者，至废陟。佛
寺，欲居之。齐王宪谓直曰：“弟儿女成长，理须宽博，此
寺褊小，讵是所宜。”直曰：“一身尚不自容，何论儿女！”宪
怪而疑之。直常从帝校猎而乱行，帝怒，对众挞之，自
是愤怨滋甚。及帝幸云阳宫，直在京师，举兵反，攻肃
章门，司武尉迟运闭门拒守，直不得入，语在《运传》。直
遂遁走，追至荆州获之，免为庶人，囚于别宫。寻而更
有异志，遂诛之。

《薛端传》：“端字仁直，少有志操，与弟裕励精笃学，不交
人事。裕字仁友，少以孝悌闻于州里。”

《薛善传》：“善字仲良。兄元信仗气豪侈，每食方丈，坐客
恒满，弦歌不绝。而善独供己率素，爱乐闲静。”

《裴文举传》：“文举字道裕。少丧父，其兄又在山东，惟与
弟玑幼相训养，友爱甚笃，时人以此称之。”

《柳桧传》：“桧字季华，秘书监虬之次弟也。大统十四年，
迁河州别驾，转帅都督，俄拜使持节抚军将军大都
督。居三载，征还京师。时桧兄虬为秘书丞，弟庆为尚
书左丞。桧尝谓兄弟曰：‘兄则职典简牍，褒贬人伦，弟
则管辖群司，股肱朝廷。可谓荣宠矣。然而四方未静，
车书不一，桧唯当蒙矢石，履危难，以报国恩耳’。”
《薛慎传》：“慎字佛护，为宜都公侍读，转丞相府记室。魏
东宫建，除太子舍人，迁庶子，仍领舍人，加通直散骑
常侍，兼中书舍人，转礼部郎中。六官建，拜膳部下大
夫。慎兄善，又任工部，并居清显，时人荣之。”

《敬珍传》：“珍字国宝，河东蒲坂人也。伟容仪，有气侠，学
业骑射，俱为当世所称。祥即珍从祖兄也，亦慷慨有
大志，唯以交结英豪为务。珍与之深相友爱，每同游
处。及齐神武趋沙苑，珍谓祥曰：‘高欢迫逐乘舆，播迁
关右，有识之士，孰不欲推刃于其腹中，但力未能制
耳。今复称兵内侮，将逞凶逆，此诚志士效命之日，当
与兄图之’。”祥闻其言，甚悦，曰：“计将安出？”珍曰：“宇文丞
相宽仁大度，有霸王之略，挟天子而令诸侯，已数年
矣。观其政刑备举，将士用命，欢虽有众，固非其俦。况
逆顺理殊，将不战而自溃矣。我若招集义勇，断其归
路，歼馘凶徒，使只轮不反，非直雪朝廷之耻，亦壮士封侯之业。”祥深然之，遂与同郡豪右张小白、樊招贤、
王元略等举兵，数日之中，众至万馀，将袭欢后军，兵
未进而齐神武已败。珍与祥邀之，多所克获。及归附，
太祖嘉之，即拜珍平阳太守，领永宁防主，祥龙骧将
军、行台郎中，领相里防主，并赐鼓吹以宠异之。太祖
仍执珍手曰：“国家有河东之地者，卿兄弟之力，还以
此地付卿，我无东顾之忧矣。”

《隋书杜正元传》：“正元，字慎徽，博涉多通。兄弟数人，俱
未弱冠，并以文章才辩，籍甚三河之间。弟正藏，字为
善，尤好学，善属文。弱冠举秀才，授纯州行参军，历下
邑正。大业中，学业该通，应诏举秀才。兄弟三人俱以
文章一时诣阙，论者荣之。”

《牛弘传》：弘有弟曰弼，好酒而酗，尝因醉射杀弘驾车
牛。弘来还宅，其妻迎谓之曰：“叔射杀牛矣。”弘闻之亦
无所怪问，直答云：“作脯。”坐定，其妻又曰：“叔忽射杀牛，
大是异事。”弘曰：“已知之矣。”颜色自若，读书不辍。其宽
和如此。

《卢昌衡传》：昌衡字子均。父道虔，魏尚书仆射。昌衡小
字龙子，风神澹雅，容止可法，博涉经史，工草行书。从
弟思道小字释奴，宗中俱称英妙，故幽州为之语曰：
“卢家千里，释奴龙子。”

《郎方贵传》：“方贵，淮南人也。少有志尚，与从父弟双贵
同居。开皇中，方贵尝因出行遇雨，淮水汎长，于津所
寄渡，船人怒之，檛方贵臂折。至家，其弟双贵惊问所
由，方贵具言之，双贵恚恨，遂向津殴击船人致死。守
津者执送之县官，案问其状，以方贵为首，当死，双贵
从坐，当流。兄弟二人争为首坐，县司不能断，送诣州”，
兄弟各引咎，州不能定，二人争欲赴水而死。《州状》以
闻，上闻而异之，特原其罪，表其门闾，赐物百段。后为
州主簿。

《张季珣传》：“季珣据箕山为固，李密翟让攻之，经三年，
遂为所陷，让杀之，时年二十八。其弟仲琰，大业末为
上洛令。及义兵起，率吏人城守，部下杀之以归义。仲
琰弟琮，为千牛左右，宇文化及之难，遇害。季珣家素
忠烈，兄弟俱死国难，论者贤之。”

《陆彦师传》：“彦师字云房。父子彰，中书监。彦师以父艰，
哀毁殆不胜丧，与兄卬庐于墓次，负土成坟，公卿重
之，多就墓侧存问，晦朔之际，车马不绝。齐文宣闻而
嘉叹，旌表其闾，号其所住为孝终里。兄卬当袭父始
平侯，以彦师昆弟中最幼，表让封焉，彦师固辞而止。
时称友悌孝义，总萃一门。”

《薛濬传》：“濬字道赜，转考功侍郎。丁母艰，寻起令视事，
濬陈诚款，请终丧制，优诏不许。及至京，毁瘠过甚，不
胜丧，病且卒。其弟谟时为晋王府兵曹参军事，在扬
州，濬遗书与谟曰：吾以不造，幼丁艰酷，穷游约处，屡
绝箪瓢。晚生早孤，不闻诗礼。奉先人贻厥之训，获禀
母圣善之规，负笈裹粮，不惮艰远。从师就业，欲罢不”
能。砥行厉心，困而弥笃。服膺教义，爰至长成。自释耒
登朝，于兹二十三年矣。虽官非闻达，而禄喜逮亲，庶
保期颐，得终“色养。何图精诚无感，祸酷荐臻。兄弟俱
被夺情，苫庐靡申哀诉。是用扣心泣血，霣气摧魂者
也。既而疮巨舋深，不胜荼毒；启手启足，幸及全归。使
夫死而有知，得从先人于地下矣，岂非至愿哉！但念
尔伶俜孤宦，远在边服，顾此恨恨，如何可言。适已有
书，冀得与汝面诀，忍死待汝，已历一旬。汝既未来，便
成今古。缅然永别，为恨何言。勉之哉！勉之哉！”《书成》而
绝。

《崔弘度传》：“弘度字摩诃衍，性严酷。拜华州刺史，纳其
妹为秦孝王妃。寻迁襄州总管。上甚礼之，复以其弟
弘昇女为河南王妃。弘度理家如官，子弟斑白者，动
行捶楚，闺门整肃，为当时所称。未几，秦王妃以罪诛，
河南王妃复被废黜。弘度忧恚，谢病于家，诸弟乃与
之别居，弥不得志。炀帝即位，河南王为太子，帝将复”
立崔妃，遣中使就第宣旨。使者诣弘昇家，弘度不之
知也。使者返，帝曰：“弘度有何言？”使者曰：“弘度称有疾
不起。”帝默然，其事竟寝。弘度忧愤，未几卒。

《王𫠆传》：“𫠆字景文，齐州刺史颁之弟也。年数岁，值江
陵陷，随诸兄入关，少好游侠，年二十尚不知书，为其
兄颙所责怒，于是感激，勤学累载，遂遍通五经，究其
旨趣，大为儒者所称。”

《元孝矩传》：“孝矩季弟褒，字孝整。少有成人之量。年十
岁而孤，为诸兄所鞠养。性友悌，善事诸兄。诸兄议欲
别居，褎泣谏不得。家素富，多金宝，无所受，脱身而出，
为州里所称。”

《韦鼎传》：“鼎字超盛。侯景之乱，鼎兄昂卒于京城。鼎负
尸出，寄于中兴寺，求棺无所得。鼎哀愤恸哭，忽见江
中有物流至鼎所，鼎切异之，往见，乃新棺也，因以充
敛。元帝闻之，以为精诚所感。”

《独孤罗传》：罗父信后娶郭氏，生子六人，善穆、藏顺、陁
整。诸弟见罗少长贫贱，每轻侮之，不以兄礼事也。然
性长者，亦不与诸弟校竞长短《突厥传》：伊利可汗卒，弟逸可汗立，病且卒，舍其子摄
图，立其弟俟斗，称为木捍可汗。木捍在位二十年卒。
复舍其子大逻便，而立其弟，是为佗钵可汗。在位十
年，病且卒，谓其子庵罗曰：“吾兄不亲其子，委地于我。
我死，汝当避大逻便也。”及佗钵卒，摄图立庵罗为嗣。
大逻便不得立，心不服庵罗，每遣人骂辱之，庵罗不
能制，因以国让摄图。国中相与议曰：“四可汗之子，摄
图最贤。”因迎立之，号伊利俱卢设莫何。始波罗可汗，
一号沙钵略，治都斤山。庵罗降居独洛水，称第二可
汗。大“逻便乃谓沙钵略曰：‘我尔俱可汗子，各承父后。
尔今极尊，我独无位，何也’？”沙钵略患之，以为阿波可
汗，还领所部。沙钵略勇而得众，北夷皆归附之。
《李雄传》：“雄字毗卢，少慷慨有大志，家世并以学业自
通，雄独习骑射。其兄子旦让之曰：‘弃文尚武，非士大
夫之素业。雄答曰：窃览自古诚臣贵仕，文武不备，而
能济其功业者鲜矣。雄虽不敏，颇观前志，但不守章
句耳。既文且武，兄何病焉’？”子旦无以应之。

《韦世康传》：世康性孝友，以诸弟位并隆贵，独季弟世
约宦途不达，共推父时田宅，尽以与之，世多其义。
《杨素传》：约字惠伯，素异母弟也。素友爱之，凡有所为，
必先筹于约，而后行之。时皇太子无宠，而晋王广规
欲夺宗，以素幸于上而雅信约。于是用张衡计，遣宇
文述大以金宝赂遗于约，因通王意说之曰：“夫守正
履道，固人臣之常致；反经合义，亦达者之令图。自古
贤人君子，莫不与时消息，以避祸患。公之兄弟，功名
盖世，当涂用事，有年岁矣。朝廷为足下家所屈辱者，
可胜数哉！又，储宫以所欲不行，每切齿于执政。公虽
自结于人主，而欲危公者固亦多矣。主上一旦弃群
臣，公亦何以取庇？今皇太子失爱于皇后，主上素有
废黜之心，此公所知也。今若请立晋王，在贤兄之口
耳。诚能因此时建大功，王必镇铭于骨髓，斯则去累
卵之危，成泰山之安也。”约然之，因以白素。素本凶险，
闻之大喜，乃抚掌而对曰：“吾之智思，殊不及此，赖汝
起予。”约知其计行，复谓素曰：“今皇后之言，上无不用。
宜因机会，早自结托，则匪唯长保荣禄，传祚子孙。又
晋王倾身礼士，声名日盛，躬履节俭，有主上之风。以
约料之，必能安天下。兄若迟疑，一旦有变，令太子用
事，恐祸至无日矣。”素遂行其策，太子果废。及晋王入
东宫，引约为左庶子。

《滕穆王瓒传》：“瓒字𢘆生，一名慧，高祖母弟也。周封竟
陵郡公，尚武帝妹顺阳公主，迁吏部中大夫，加上仪
同。帝崩，高祖入禁中，将总朝政，令废太子勇，召之，欲
有计议。瓒素与高祖不协，闻召不从，曰：‘作隋国公，恐
不能保，何乃更为族灭事耶’？”高祖作相，进位上柱国
邵国公。瓒见高祖执政，恐为家祸，阴有图高祖之计，
高祖每优容之。及受禅。立为滕王。

《陆知命传》：“知命字仲通。高智慧等作乱，知命说下贼
十七城，以功拜仪同三司，复用其弟恪为汧阳令。知
命以恪非百里才，上表陈让，朝廷许之。”

《宇文恺传》：“恺字安乐，杞国公忻之弟也。少有器局，家
世武将，诸兄并弓马自达，恺独好学，博览书记，解属
文，多技艺。高祖践祚，诛宇文氏，恺初亦在杀中，以其
与周本别兄忻有功于国，使人驰赦之，仅而得免。”
《何稠传》：“时有黄亘者，不知何许人也。及其弟衮，俱巧
思绝人，炀帝每令其兄弟直少府将作。于时改创多
务”，亘、衮每参典其事，凡有所为，何稠先令亘衮立样，
当时工人皆称其善，莫能有所损益。亘官至朝散大
夫，衮官至散骑侍郎。

《观德王雄传》：“雄大象中进爵邗国公。高祖受禅，封广
平王，以邗公别封一子。雄请封弟士贵，朝廷许之。”
《于仲文传》：“兄𫖮拜东广州刺史，总管赵文表与𫖮素
不协，𫖮将图之，因卧阁内，诈得心疾。文表往候之，令
从者至大门而止，文表独至𫖮所，𫖮欻然而起，抽刀
斫杀之。高祖受禅，文表弟诣阙称兄无罪，上令案其
事。”

《庶人秀传》：秀，高祖第四子也。开皇十二年，出镇于蜀。
秀有胆气，容貌瓌伟，美须髯，多武艺，甚为朝臣所惮。
上每谓献皇后曰：“秀必以恶终，我在当无虑，至兄弟
必反。”于是遂分秀所统。秀渐奢侈，违犯制度，车马被
服，拟于天子。及太子勇以谗毁废晋王广为皇太子，
秀意甚不平。皇太子恐秀终为后变，阴令杨素求其
罪而谮之。仁寿二年，征还京师，上见不与语，明日，使
使切让之，皇太子及诸王流涕庭谢，乃令杨素、苏威、
牛弘、柳述、赵绰等推治之。太子因作偶人书上及汉
王姓字，缚手钉心，令人埋之华山下，令杨素发之，又
作檄文，置秀集中，因以闻奏。上曰：“天下宁有是耶？”于
是废为庶人。秀既幽逼，愤懑不知所为，乃上表。上因
下诏数其罪曰：“皇太子汝兄也，次当建立，汝假妖言，
乃云不终其位。汉王于汝，亲则弟也。”乃画其形像，书
其姓名，缚手钉心，枷锁杻械，仍收杨谅魂神，闭在华
山下，勿令散荡。肆毒心于兄，悖弟之行也；嫉妒于弟无恶不为，无孔怀之情也。欲免祸患，长守富贵，其可
得乎！

《北史蔡景王整传》：整，隋文帝之次弟也。文帝四弟，惟
整及瓒与帝同生，嵩、爽并异母。整从武帝平齐，力战
而死。文帝初居武元之忧，率诸弟负土为坟，人植一
柏，四根郁茂。西北一根，整栽者独黄。后因大风雨，并
根失之，果终不吉。及受禅，追封谥焉。整娶尉迟纲女，
生智积。开皇中，有司奏智积将葬尉太妃，帝曰：“‘‘‘昔几
杀我，我有同生二弟，并倚妇家势，尝憎疾我。我向之
笑云：‘尔既嗔我，不可与尔角嗔’。并云：阿兄止倚头额’。
时有医师边隐逐势言：‘我后百日当病癫’。二弟私喜，
以告父母。父母泣谓我曰：‘尔二弟太剧，不能爱兄’。我
因言：一日有天下，当改其姓’。夫不爱其亲而爱他人
者，谓之悖德，当改之为悖’。父母许我”此言。父母亡后，
二弟及妇又谗我言于晋公。于时每还，欲入门，尝不
喜，如见狱门，托以患气。尝锁阁静坐唯食，至时暂开
阁。每飞言入耳，窃云复未耶？当时实不可耐，羡人无
兄弟，世间贫家兄弟多相爱，由相假藉达官兄弟多
相憎，争名利故也。

《宇文化及传》：“化及性凶险，以其弟士及尚南阳公主，
化及由此益骄。化及与弟智及违禁与突厥交市，帝
怒，欲斩之，以公主故，乃释帝”，留淮左。裴虔通智及，三
月十日夜反，执帝。时士及在公主第，未之知也。智及
遣家僮庄桃树就第杀之，桃树不忍，执诣智及，久之
乃见释化及。令狐行达弑帝于宫中，其自奉养，一如
炀帝故事。李密击化及，化及数战不利，腹心稍尽，兵
势日蹙。兄弟更无他计，但相聚酣宴，奏女乐。醉后因
尤智及曰：“我初不知，由汝为计，强来立我。今所向无
成，士马日散，负杀主之名，天下所不纳。今者灭族，岂
不由汝乎？”持其两子而泣。智及怒曰：“事捷之日，都不
赐尤，及其将败，乃欲归罪，何不杀我以降！”建德兄弟
数相斗阋，言无长幼，醒而复饮，以此为𢘆。智及幼顽
凶，弟士及恃尚主，又轻忽之。唯化及每事营护，父再
三欲杀，辄救免之，由是颇相亲昵，遂劝化及遣人入
番，私为交易。事发，当诛，述独证智及罪恶，而为化及
请命，帝因两释。

《虞世基传》：世基子熙，大业末为符玺郎，次子柔晦，并
宣义郎。化及将乱之夕，宗人虞伋知而告熙曰：“事势
已然，吾将济卿南度，且得免祸，同死何益？”熙谓伋曰：
“弃父背君，求生何地，感尊之怀，自此决矣。”及难作，兄
弟竞请先死行刑人于是先世基杀之。